સુશાંતને હવે આટલે વરસે શું કહેવાનું? આખી જિંદગી એણે દારૂ ઢીંચીને જલસા કર્યા, નોકરી જતી રહી તો બૈરીએ જેમતેમ નોકરી ને ઘર સાચવીને એને સાચવ્યો. અરે! કહો કે આખી જિંદગી પાળ્યો એને. બાકી એના ઘરનાંઓએ તો ક્યારનો એને છોડી દીધો હતો. વધારામાં છેલ્લાં છ વરસથી ઘરડાં ને અપંગ થયેલાં સાસુ–સસરાને દિયર આરતીને ભરોસે મૂકીને જતો રહેલો. હજી ગયે વરસે સાસુ ને સસરાને વિદાય આપીને, આરતી જેમ તેમ થોડો આરામ પામી હતી. આરામ તો ફક્ત શરીરનો, બાકી મનને તો ક્યાં કોઈ દિવસ આરામ મળ્યો જ હતો? લગ્ન પછીના પાંચમા વરસે જ સુશાંત દોસ્તીના ચક્કરમાં દારૂને રવાડે ચડ્યો અને પછી તો પૂછવું જ શું? નોકરીમાંથી વારંવારની નોટિસ અને લોકોની મજાક, મશ્કરીને નજર અંદાઝ કરતાં કરતાં આરતીએ સહજીવનના(!) ચાલીસ વરસ પૂરા કર્યાં. લગ્ન પછી જીદ કરીને આરતી નોકરીએ લાગી હતી તો આજે ઘર ચાલતું હતું, નહીં તો કોણ જાણે શુંય થાત?